Tålmodigheten har gitt gevinst. Én av fire flasker sendes til Norge.
KENT (Aftenposten): For ti år siden forlot et britisk ektepar Frankrike for å satse på vinproduksjon i England. Nå er Norge blitt et av vinprodusenten Simpsons’ viktigste markeder. Vinrankene i Kent ligger bare 900 kilometer i luftlinje fra norskekysten. Men Ruth og Charles Simpson hadde kanskje ikke sett for seg at vinen deres skulle slå så godt an i Norge. Ekteparet har over 20 års erfaring med vinproduksjon. De startet i Frankrike, men i 2014 plantet de ut de første drueplantene i Elham Valley, knapt 100 kilometer sørøst for London.  Dermed ble de med på oppturen for engelsk vin. Området beskrives nå som en av de sterkest voksende vinregionene i Europa. Også hos nordmenn har britisk vin blitt «in». Alle piler peker én vei For et par tiår siden var det ikke mange som forutså utviklingen. I løpet av de siste fem årene har vinarealet i Storbritannia økt med 70 prosent. Det er nå 4300 hektar med vinstokker i landet, ifølge bransjeorganisasjonen WineGB. Bransjefolk mener at det ikke kommer til å stoppe med dette. Arealet forventes å øke til 7600 hektar innen 2032. Det tilsvarer rundt 3500 fotballbaner. Produksjonen er forventet å øke tilsvarende. Fra 22 millioner flasker i fjor til 29 millioner i 2032. Etablerte internasjonale vinmerker som Taittinger, Frexinet og Jackson Family Wines investerer nå i britisk vinproduksjon. – Erfarne folk fra mer tradisjonelle vinregioner rundt i verden kommer nå for å jobbe i den britiske vinindustrien, forteller markedssjef Helen Power hos Simpsons. Nå produseres det heller ikke bare musserende vin. Etter å ha sagt høyt og tydelig i starten at de aldri ville produsere noe annet enn musserende, valgte Simpsons i 2019 også å satse på rødvin, hvitvin og rosévin. – Dette åpnet opp et større marked og gjorde oss til en seriøs vinprodusent, mener Power. Det viktigste markedet I dette markedet er Norge blitt særdeles viktig for Simpsons. Eksporten utgjør 45 prosent av selskapets omsetning. 65 prosent av denne eksporten går til Norge. Det betyr at rundt hver fjerde flaske fra den engelske vingården havner i Norge.  Ett område i Norge peker seg ut. Det er kunder fra vestkanten i Oslo som kjøper mest engelsk vin. Folk i Finnmark kjøper minst av den sorten, ifølge tall fra Vinmonopolet.  Å få innpass i hyllene til Vinmonopolet har også åpnet dørene til andre land. – Utviklingen i Norge har også ført til at interessen fra de andre nordiske landene har økt, sier Power. Dette merkes også i Kent. Vingården har hyppige besøk av norske vinentusiaster. Én årsak ligger bak Det er mulig å kjøpe viner fra rundt 55 engelske produsenter hos Vinmonopolet. Simpsons og Nyetimber er de to største. Til sammen står de to produsentene for omtrent halvparten av salget av engelske viner i Norge. Men til tross for den kraftige prosentvise veksten de siste årene: Det norske konsumet av engelske viner er fortsatt på et relativt lavt nivå. I fjor sto engelske viner for 0,16 prosent av Vinmonopolets vinsalg. – Men trenden er klar. Salget av engelske viner har vokst raskt de siste tre-fire årene, sier kommunikasjonssjef Jens Nordahl i Vinmonopolet. Han mener forklaringen ligger i at engelske viner har god kvalitet. Han trekker også frem at nordmenn er nysgjerrige og kompetente vindrikkere. Men den overordnede årsaken handler om noe annet. – Årsaken til at England er blitt en vinnasjon, er klimaet. Grensen for hvor druene trives, beveger seg nordover. Det klimaet som Champagne-området hadde for noen tiår siden, har nå England, påpeker Nordahl.  Slitt med å bli tatt på alvor Simpsons' Wine ligger i ett av de mest solrike hjørnene landet. Vinrankene er plantet i sørvendte skråninger, som sikrer varmeakkumulering om dagen og kaldluftdrenering om natten.  Men Simpsons erkjenner at engelsk vinindustri fortsatt har en lang vei å gå. I noen kretser blir den fortsatt ikke tatt på alvor. – Selv i England er det fortsatt mange som ikke er klar over veksten og kvaliteten på vinproduksjonen i landet, sier Power. Men det hjelper å vinne priser. I 2020 ble Simpsons flaggskip, The Roman Road Chardonnay 2018, kåret til Best in Show under verdens største vinkonkurranse, Decanter World Wine Awards.
Et britisk ektepar, Ruth og Charles Simpson, har hatt stor suksess med vinproduksjon i Kent, England. Norge er deres viktigste marked. Arealet for vinproduksjon i Storbritannia har økt med 70 prosent på fem år.  Økende interesse for britisk vin skyldes kvalitet og nysgjerrighet blant kundene, hevdes det. Men den viktigste årsaken er klimaendringene, som gjør England mer egnet for druedyrking.